**Informatīvais ziņojums**

**par Eiropas Savienības telekomunikāciju ministru 2020. gada 5. jūnija videokonferencē izskatāmajiem jautājumiem**

2020. gada 5. jūnijā notiks Eiropas Savienības (turpmāk – ES) telekomunikāciju ministru neformālā augsta līmeņa videokonference, kuras darba kārtībā ir iekļauti Aizsardzības ministrijas, Ekonomikas ministrijas, Satiksmes ministrijas, Veselības ministrijas un Vides aizsardzības un reģionālās attīstības ministrijas kompetencē esoši jautājumi.

Videokonferencē ir plānota ministru viedokļu apmaiņa par Horvātijas Prezidentūras sagatavotajiem diskusijas jautājumiem. Diskusijas dokumentā ministri aicināti sniegt viedokli par Covid-19 krīzē gūtajām atziņām un digitālās transformācijas iespējām to risināšanā, pārrunāt ES stiprās un vājās puses attiecībā uz konkurētspējas veicināšanu globālā mērogā un digitālo suverenitāti, kā arī sniegt viedokli, kā ES un dalībvalstis varētu prioritizēt un vairāk ieguldīt savienojamības, mākslīgā intelekta (turpmāk – MI) un datu tehnoloģiju izvēršanā.

**I Latvijas nostāja**

Atbildot uz diskusijas jautājumu, Latvija atzīmēs, ka krīze ir veicinājusi strauju aktīvāku digitālo risinājumu izmantošanas palielināšanu sabiedrībā, uzņēmējdarbībā un publiskajā pārvaldē, pierādot praksē katram sabiedrības loceklim līdz šim veikto lēmumu tālredzīgumu un investīciju nepieciešamību digitālās vides attīstībā, vienlaikus izgaismojot arī pilnveides jomas, kas radījis priekšnosacījumus jaunam digitālās attīstības posmam.

Lai Eiropas sabiedrība varētu izmantot digitālo tehnoloģiju piedāvātās iespējas, 2020. gada 19. februārī Eiropas Komisija (turpmāk – Komisija) pieņēma Digitālo stratēģiju – Komisijas paziņojumā par Eiropas Digitālās nākotnes veidošanu, Eiropas datu stratēģijā un Baltajā grāmatā par MI ietverti mērķi un uzdevumi, kas veicinās digitālo transformāciju. Ņemot vērā Covid-19 krīzi, Digitālā stratēģija kļūst arvien nozīmīgāka, jo digitāliem instrumentiem tiek piešķirta būtiska loma, lai uzraudzītu vīrusa izplatību, veiktu pētījumus, izstrādātu vakcīnas un plānotu ārstēšanu, kā arī lai nodrošinātu Eiropas iedzīvotāju iespēju tiešsaistē uzturēt drošus savstarpējos sakarus.

Apstākļos, kad ir piemēroti pārvietošanās ierobežojumi un sociālā un ekonomiskā darbība uz laiku ir pārcelta uz digitālo vidi, iedzīvotāji un uzņēmumi izmanto interneta sniegtās iespējas, lai piekļūtu informācijai. Pateicoties platjoslas tīkliem un digitālās infrastruktūras nodrošinātajai savienotībai, Eiropas iedzīvotāji var turpināt mācības, socializēties un strādāt. Uzticamības pakalpojumi, tostarp, e-paraksti, e-zīmogi un elektroniskie autentifikācijas pakalpojumi uzņēmumiem, e-pārvalde un e-veselība nodrošina nepārtrauktību un publisko pakalpojumu pieejamību, bet uzticamas drošības sistēmas aizsargā lietotāju identitāti tiešsaistē un nodrošina privātumu. Tomēr jāatzīst, ka, lai panāktu pilnvērtīgu Digitālā vienotā tirgus funkcionēšanu, darāmā vēl ir daudz.

Īpaša uzmanība jāvelta investīcijām digitālo risinājumu izstrādei un infrastruktūras nodrošināšanai, īpaši uzsverot Gigabitu savienojamības mērķu sasniegšanu un Gigabitu sabiedrību kā jaunu produktu un risinājumu virzītāju, kas nepieciešams tehnoloģiju izvēršanai un tādu Digitālā vienotā tirgus pilnvērtīgai darbībai nepieciešamo elementu kā elektroniskā identifikācijas karte (eID) un autentifikācija, vienotā digitālā vārteja, mašīntulkošana, datu apmaiņa, sadarbspēja, MI un datu tehnoloģijas izvēršanai.

Lai gūtu panākumus datu ekonomikā, Eiropai ir jāveicina noteikto prioritāro pasākumu ieviešana, jo īpaši nodrošinot atbilstošu infrastruktūru, datu apvienošanu un apmaiņu starp valsts pārvaldes iestādēm, starp uzņēmumiem, starp pētniecības iestādēm, kā arī starp uzņēmumiem un valsts un pētniecības iestādēm, saglabājot un uzlabojot privātumu un vienlaikus ievērojot komercnoslēpumus un intelektuālā īpašuma tiesības. Datu pārrobežu apmaiņas veicināšanā būtiska nozīme ir Vienotai digitālajai vārtejai, kuras mērķis ir pilnībā izmantot digitālo rīku sniegtās priekšrocības – uzskatām, ka tās ieviešanā nepieciešams augstāks ambīciju līmenis.

Šo mērķu sasniegšanai nepieciešams veltīt attiecīgu ES finansiālo atbalstu, palielinot finanšu investīciju ieguldījumus digitālās transformācijas veicināšanā. Būtu īpaši svarīgi nesamazināt finansiālo atbalstu, kas nepieciešams, lai izmantotu radušos situāciju digitālās transformācijas izrāvienam, veicinot procesu digitalizācijas un pakalpojumu elektronizācijas attīstību.

Piemēram, Covid-19 krīze ir izgaismojusi platjoslas infrastruktūras pieejamības nozīmību. Kopumā Latvijā situāciju ar infrastruktūras pieejamību un elektronisko sakaru pakalpojumu kvalitāti vērtējam kā pietiekami labu, jo uzņēmumiem, iestādēm un iedzīvotājiem ir izdevies pārorientēt ikdienas gaitas uz digitālo vidi, ciktāl tas ir iespējams.

Tomēr arī Latvijā krīzes laikā ir izgaismojusies digitālās plaisas problemātika. Kvalitatīvas infrastruktūras un pakalpojumu pieejamība lauku reģionos ir zemāka, ņemot vērā zemu iedzīvotāju blīvumu un maksātspējas atšķirības, salīdzinot ar pilsētām, īpaši Latvijas galvaspilsētu – Rīgu. Lai novērstu risku, ka lauku teritoriju iedzīvotāji krīzes situācijās nav pietiekoši nodrošināti ar kvalitatīvu infrastruktūru un pastāv ierobežotas iespējas attālināti saņemt nepieciešamos pakalpojumus, svarīgi ir veicināt valsts atbalstu infrastruktūras pieejamības nodrošināšanai, tostarp, nodrošinot ļoti ātras veiktspējas elektrisko sakaru tīklu “pēdējo jūdzi”.

​Ievērojot iepriekš minēto, Latvija uzskata, ka nekādā gadījumā nav pieļaujama Komisijas priekšlikumā Connecting Europe Facility (turpmāk – CEF) 2 Digital sākotnēji iezīmētā finansējuma samazināšana digitālajai infrastruktūrai. Vienlaikus, papildus Komisijas jau iezīmētajiem rīcības virzieniem, CEF 2 Digital programmas ietvaros, iespējams, būtu jāmeklē tādi risinājumi, kas vienkāršotā veidā, bez liela administratīvā sloga, ļautu pieteikties finansējumam, kas vērsts uz lokālu risinājumu rašanu arī teritorijās, kurās nav būtisku sociālekonomisku virzītājspēku, tomēr kurās dzīvo iedzīvotāji ar tiesībām saņemt vienādas kvalitātes pakalpojumus, neraugoties uz to, ka operatoriem infrastruktūras izvēršana šādos gadījumos nav ekonomiski pamatota.

Atbildot uz diskusiju otru jautājumu, tiks uzsvērts, ka galvenā ES priekšrocība ir plašs loks ar konkurētspējīgiem uzņēmumiem, izciliem pētniecības centriem, inovatīvajiem jaunuzņēmumiem kuri darbojas digitālo datu, MI, digitālās savienojamības u.c. jomās. ES ir līdere robotikā un konkurētspējīgās ražošanas un pakalpojumu nozarēs, sākot ar autorūpniecību un enerģētiku un beidzot ar medicīnisko aprūpi, finansiālajiem pakalpojumiem un lauksaimniecību.

Neskatoties uz to, ka ES rīcībā ir liels publisko un rūpniecisko datu apjoms, to potenciāls pašlaik netiek pilnvērtīgi izmantots. Eiropas iedzīvotājiem, darba ņēmējiem un uzņēmumiem būtu jāsaglabā kontrole pār saviem datiem, pamatojoties uz drošām datu infrastruktūrām un noturīgām un uzticamām vērtību ķēdēm. Tam būtu jāstiprina Eiropas autonomija un jāpadara Eiropa par paraugu pasaulē, lai dalītos, aizsargātu, uzglabātu un izmantotu datus, vienlaikus saglabājot ES atvērtības principu attiecībā pret trešajām valstīm.

Viens no būtiskajiem izaicinājumiem digitālo tehnoloģiju attīstīšanā ir finansējums. Pēdējos gados ES finansējums pētniecībai un attīstībai digitālo tehnoloģiju jomā ir palielinājies, tomēr ieguldījumi pētniecībā un inovācijā salīdzinot ar publiskajiem un privātajiem ieguldījumiem citos pasaules reģionos joprojām ir zemi.

Atzīstot, ka ES informācijas un komunikācijas tehnoloģiju (turpmāk – IKT) jomā atpaliek no pasaules lielvalstīm, ES ekonomisko attīstību būtiski virza mazie un vidējie uzņēmumi, kas ir elastīgi, spējīgi ātri pielāgoties, šādi kaut daļēji kompensējot pasaules līmeņa tehnoloģisko uzņēmumu sniegto ieguldījumu. Līdz ar to saskatām Eiropas mazos un vidējos uzņēmumus kā potenciālus MI tehnoloģijas aktīvus izmantotājus, lai sniegtu ieguldījumu Covid-19 izraisītās krīzes seku novēršanā un veicinātu novatoriskāku, efektīvāku, ilgtspējīgu un konkurētspējīgu ekonomiku, kā arī plašu sabiedrības ieguvumu klāstu, piemēram, uzlabojot iedzīvotāju drošību, sabiedrības labklājību, izglītību un apmācību, veselības aprūpi vai atbalstot klimata pārmaiņu mazināšanu un pielāgošanos tām.

Arī nepietiekams IKT speciālistu īpatsvars darbaspēkā kavē digitālo transformāciju, ietekmējot arī darbaspēka darba ražīgumu nepietiekamas digitālo tehnoloģiju izmantošanas dēļ uzņēmumos, kavējot MI un datu tehnoloģiju izmantošanu. Tas īpaši izjūtams laikā, kad būtu svarīgi reaģēt uz tirgus nepieciešamībām ārkārtas apstākļos. Rīcību, kuras mērķis ir palielināt IKT speciālistu skaitu, būtu jāpapildina ar nacionālām iniciatīvām digitālo prasmju celšanai sabiedrībai kopumā un uzņēmumos, nosakot tām augstu prioritāti, lai esošajos un līdzvērtīgos ārkārtas apstākļos komercdarbība sekmīgi turpinātos un sniegtu kopēju ekonomisko pienesumu valstij.

Kā vienu no globālās konkurētspējas palielināšanas veicinātājiem saskatām Eiropas mākoņdatošanas infrastruktūru un pakalpojumus, kas ir svarīgi Eiropas digitālajai stabilitātei, suverenitātei, drošībai, pētniecībai un konkurētspējai, lai Eiropa pilnībā gūtu labumu no datu ekonomikas. Eiropas mākoņdatošanas federācija būs īpaši noderīga maziem un ļoti maziem uzņēmumiem un vienlīdz pieejama visām ieinteresētajām pusēm Eiropā.

Covid-19 krīze aktivizēja un pārbaudīja ES izveidotos mehānismus kiberdrošības jomā. Būtiska nozīme ir informācijas apmaiņai Eiropas Parlamenta un Padomes 2016. gada 6. jūlija direktīvas 2016/1148/ES par pasākumiem nolūkā panākt vienādi augsta līmeņa tīklu un informācijas sistēmu drošību visā Savienībā (Tīklu un informācijas drošības direktīvas (TID)) sadarbības grupā un CSIRT (datordrošības incidentu reaģēšanas vienību tīkls), Eiropas Savienības kiberdrošības aģentūras (ENISA) un Eiropas Policijas biroja (EIROPOLA) ziņojumiem par pašreizējo stāvokli. Latvija pozitīvi vērtē ES veiktos pasākumus kiberdrošības stiprināšanai, apzinoties digitālo rīku nozīmības pieaugumu, kā arī pastāvošos hibrīddraudus. Nepārtraukts atbalsts pētniecībai, tehnoloģijām un inovācijai kiberpakalpojumu nozarē ir ļoti svarīgs. Piegādātāju daudzveidības nodrošināšana, piegādātāju riska profila novērtēšana un ierobežojumu piemērošana piegādātājiem, kurus uzskata par augsta riska piegādātājiem, un izturētspējas stiprināšana valsts līmenī kopā ar atbalstu pētniecībai un inovācijai ir veids, kā sasniegt digitālo suverenitāti.

Atbildot uz diskusiju trešo jautājumu, tiks norādīts, ka, lai panāktu efektīvāku investīciju izmantošanu tādās jomās kā savienotība, MI un datu tehnoloģiju veicināšana, nepieciešama kopīgu, platformās balstītu risinājumu izvēršana, iekļaujot platformās balstītus MI risinājumus, lai straujāk virzītu digitālo transformāciju, t.sk. reģionālo un pārrobežu platformu attīstīšana, kas ļautu izmantot dalībvalstu stiprās puses, tās sasaistot spēcīgu un vienotu risinājumu ieviešanā.

Nepieciešams turpināt pilnveidot arī tiesisko regulējumu ES. Atbalstām plānoto Eiropas Parlamenta un Padomes 2014. gada 23. jūlija regulas (ES) Nr. 910/2014 par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ Direktīvu 1999/93/EK (eIDAS) pārskatīšanu un pasākumus, kas veicina dalībvalstu elektroniskās identifikācijas shēmu paziņošanu, lai veicinātu pārrobežu pakalpojumu izvēršanu un pieejamību Digitālajā vienotajā tirgū.

Tāpat Ministru padomē sadaļā “Cita informācija” ir iekļauti šādi informatīvie jautājumi:

1. Pašreizējie tiesību aktu priekšlikumi:
	1. E-Privātuma regulas priekšlikums – Horvātijas Prezidentūras sniegtā informācijā (*Satiksmes ministrijas kompetencē esošs jautājums*);

**Horvātijas Prezidentūra plāno sniegt informāciju par stāvokli** e-Privātuma regulas priekšlikumā. Savas prezidentūras laikā tā ir noturējusi vairākas neformālās, kā arī vienu formālo Padomes Telesakaru darba grupu par šo priekšlikumu. Ir tikusi izstrādāta arī jauna kompromisa redakcija, kas piedāvāja tālāku salāgotību ar Eiropas Parlamenta un Padomes 2016. gada 27. aprīļa Regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (turpmāk - Vispārīgā datu aizsardzības regula) prasībām, ieviešot “*legitimate interest*” juridiskā pamata ieviešanu.

Latvija kopumā turpina atbalstīt teksta tālāku salāgošanu ar Vispārīgo datu aizsardzības regulu, jo šie priekšlikumi pēc būtības papildina viens otru. Tomēr jāņem vērā, ka 2020. gadā Komisija plāno sagatavot ziņojumu par Vispārīgās datu aizsardzības regulas piemērošanu, kas var potenciāli ieviest izmaiņas priekšlikumā, tāpēc uzskatām, ka esošajai un ienākošajai Prezidentūrai nevajadzētu par katru cenu apstiprināt vispārējo pieeju, jo tas var radīt salāgotības problēmas nākotnē, kad Vispārīgās datu aizsardzības regulas pārskats tiks pabeigts.

1. Informācija par 5G rīkkopu (5G toolbox) Komisijas sniegtā informācijā *(Aizsardzības ministrijas kompetencē esošs jautājums)*;

1. Informācija par kontaktu izsekošanas un brīdināšanas lietotnēm – Komisijas sniegtā informācijā (*Veselības ministrijas kompetencē esošs jautājums*);

**Komisija plāno sniegt informāciju par kontaktu izsekošanas un brīdināšanas lietotnēm.** 2020. gada 10. martā ES valstu un valdību vadītāji atzina, ka Covid-19 pandēmijas apkarošanai nepieciešama koordinēta dalībvalstu rīcība. 2020. gada 5. maijā notika ES telekomunikāciju ministru neformāla augsta līmeņa videokonference, kuras laikā ministri diskutēja par Covid-19 pandēmijas izraisītās krīzes ietekmi uz telekomunikāciju un IKT nozari. Dalībvalstis ar Komisijas atbalstu ir publicējušas vadlīnijas[[1]](#footnote-1), lai nodrošinātu sadarbspēju starp mobilo sakaru trasēšanu un brīdināšanas lietotnēm visā ES.

Latvijas IKT uzņēmumi, valsts organizācijas un digitālās komunikācijas partneri ir vienojušies kopīgā iniciatīvā, izstrādājot mobilo lietotni “Apturi Covid” Covid-19 kontaktpersonu noteikšanai, kas kļuva pieejama iedzīvotājiem lejupielādēšanai 2020. gada 29. maijā. Lietotne nodrošinās arī informāciju par Covid-19 simptomiem un to, kā rīkoties saslimšanas gadījumā. Lietotne strādās visās operētājsistēmās izmantojot “Bluetooth” tehnoloģiju un atbildīs Slimību profilakses un kontroles centra epidemiologu noteiktajām prasībām.

1. Informācija par Padomes secinājumu par Eiropas digitālās nākotnes veidošanu apstiprināšanu – Horvātijas prezidentūras sniegtā informācijā (*Vides aizsardzības un reģionālās attīstības ministrijas kompetencē esošs jautājums*);

Latvija atbalsta secinājumu pieņemšanu.

1. Ienākošās Prezidentūras darba kārtības programma – Vācijas Prezidentūras sniegtā informācija.

**II Latvijas delegācija**

Delegācijas vadītājs: **Juris Pūce,** Vides aizsardzības un reģionālās attīstības ministrs

Delegācijas dalībnieki: **Alise Balode,** pastāvīgās pārstāves vietniece Latvijas Republikas Pastāvīgā pārstāvniecība Eiropas Savienībā

 **Jānis Glazkovs,** Vides aizsardzības un reģionālās attīstības ministrijas nozares padomnieks, Latvijas Republikas Pastāvīgā pārstāvniecība Eiropas Savienībā

 **Normunds Egle,** Satiksmes ministrijasnozares padomnieks, Latvijas Republikas Pastāvīgā pārstāvniecība Eiropas Savienībā

Vides aizsardzības un reģionālās attīstības ministrs J. Pūce

Valsts sekretārs E. Balševics

Zvaigzne, 67026507

Elita.Zvaigzne@varam.gov.lv

1. Skat. <https://ec.europa.eu/commission/presscorner/detail/en/ip_20_670> [↑](#footnote-ref-1)